
Άλιμος, 13 Σεπτεμβρίου 2026

ΔΕΛΤΙΟ ΤΥΠΟΥ από ΜΑΖΙΚΗ ΠΑΡΕΜΒΑΣΗ ΕΚΠΑΙΔΕΥΤΙΚΩΝ ΚΑΙ ΓΟΝΕΩΝ 

στη ΔΔΕ Δ΄ ΑΘΗΝΑΣ την Πέμπτη 10/9

Πραγματοποιήθηκε την Πέμπτη 10 Σεπτεμβρίου μαζική παρέμβαση στη ΔΔΕ Δ΄ Αθήνας, στην οποία συμμετείχε η ΕΛΜΕ Νότιας Αθήνας, η ΕΛΜΕ Νότιας Αθήνας, Καλλιθέας–Νέας Σμύρνης–Μοσχάτου και η Ε΄ ΕΛΜΕ, επίσης συμμετείχαν εκπρόσωποι Συλλόγων Γονέων, καθώς και πολλοί εκπαιδευτικοί. Όλοι οι εκπρόσωποι των σωματείων, οι γονείς και οι εκπαιδευτικοί έθεσαν τα προβλήματα που αντιμετωπίζουν τα σχολεία, κατέθεσαν τις διεκδικήσεις τους και απαίτησαν από τη Διοίκηση συγκεκριμένες απαντήσεις και λύσεις. Τα θέματα που τέθηκαν αφορούν: (1) τα τμήματα που συγχωνεύθηκαν ή καταργήθηκαν, αλλά και συνολικά για τον αριθμό των μαθητών ανά τάξη, (2) τα δεκάδες κενά και την κατάσταση στην Ειδική Αγωγή, (3) την απαράδεκτη κατάσταση στο 2ο ΕΚ Αργυρούπολης, (4) το ζήτημα της μισθοδοσίας των νεοδιόριστων συναδέλφων/-ισσών και τέλος (5) το ζήτημα της αξιολόγησης των εκπαιδευτικών και του δικαιώματος στην απεργία–αποχή. 

Από την πλευρά της Διοίκησης σε ό,τι αφορά τα τμήματα, τον αριθμό των μαθητών και τα υπόλοιπα ζητήματα που τέθηκαν, η απάντηση της Διοίκησης ήταν ότι «ο νόμος είναι συγκεκριμένος» και δεν μπορεί να υπάρξει παρέκκλιση από αυτόν. Για τα κενά, αναγνωρίστηκε η ύπαρξή τους και παραπέμφθηκε η πληρέστερη εικόνα στην επόμενη φάση προσλήψεων αναπληρωτών/-τριών. Για τα θέματα διοίκησης έγινε επίκληση της υποστελέχωσης του διοικητικού μηχανισμού, ενώ για τα υπόλοιπα δεν έγινε καμία αναφορά. 

Οι απαντήσεις της Διοίκησης δεν μας ικανοποιούν. Δεν πρόκειται να συμβιβαστούμε με μια κατάσταση όπου οι μαθητές μας στοιβάζονται σε πολυπληθή τμήματα, όπου σχολεία ξεκινούν χωρίς όλους τους απαραίτητους εκπαιδευτικούς, όπου η Ειδική Αγωγή παραμένει υποστελεχωμένη και όπου οι εκπαιδευτικοί βρίσκονται αντιμέτωποι με προβλήματα στις τοποθετήσεις, στη μισθοδοσία και με την απειλή πειθαρχικών διώξεων για τη συνδικαλιστική τους δράση.

Η ΕΛΜΕ Νότιας Αθήνας, μαζί με τα άλλα εκπαιδευτικά σωματεία, τους γονείς και τους εκπαιδευτικούς των σχολείων μας, θα συνεχίσουμε τον αγώνα μέχρι να δοθούν ουσιαστικές λύσεις στα προβλήματα.
· Κανένα τμήμα να μη συγχωνευτεί ή καταργηθεί 
· Κάλυψη όλων των κενών σε εκπαιδευτικό και βοηθητικό προσωπικό. Πλήρης στήριξη στην Ειδική Αγωγή 
· Καμία καθυστέρηση στη μισθοδοσία 
· Σύγχρονα, ασφαλή και λειτουργικά σχολεία 
· Όχι στην αξιολόγηση και την κατηγοριοποίηση!
Με τα σωματεία μας, με συλλογικό και αποφασιστικό αγώνα, υπερασπιζόμαστε τα μορφωτικά δικαιώματα των μαθητών/-τριών και τα εργασιακά και συνδικαλιστικά δικαιώματα των εκπαιδευτικών.

